b"\n_START_ARTICLE_\nGrimsby Town Football Club\n_START_SECTION_\nHist\xc3\xb2ria\n_START_PARAGRAPH_\nEl club nasqu\xc3\xa9 l'any 1878 amb el nom Grimsby Pelham en una reuni\xc3\xb3 en la qual es trobaven, entre d'altres, membres del Worsley Cricket Club, que estaven interessats a crear una secci\xc3\xb3 de futbol. Poc despr\xc3\xa9s esdevingu\xc3\xa9 Grimsby Town. L'any 1888 el club ingress\xc3\xa0 a la Combination League, i l'any seg\xc3\xbcent fou adm\xc3\xa8s a la Football Alliance. El 1890 esdevingu\xc3\xa9 una societat limitada i dos anys m\xc3\xa9s tard ingress\xc3\xa0 a la Football League. L'any 1910 no renov\xc3\xa0 la llic\xc3\xa8ncia i marx\xc3\xa0 a la Midland League, retornant poc despr\xc3\xa9s a la Football League novament. La millor \xc3\xa8poca la visqu\xc3\xa9 el club a partir de 1929, quan assol\xc3\xad l'ascens a la Division One, on romangueren (amb excepci\xc3\xb3 del per\xc3\xadode 1932 a 1934) fins a 1939. La seva millor classificaci\xc3\xb3 fou una cinquena posici\xc3\xb3 la temporada 1934-35. Els anys 1936 i 1939 arrib\xc3\xa0 a les semifinals de la FA Cup, perdent amb l'Arsenal FC i Wolverhampton Wanderers, successivament. Despr\xc3\xa9s de la Segona Guerra Mundial el club descend\xc3\xad a les categories inferiors, entre Segona i Quarta. L'any 2010 baix\xc3\xa0 a Conference National, despr\xc3\xa9s de 117 anys com a club de la Football League._NEWLINE_Alguns entrenadors destacats del club foren Bill Shankly (1951-1953), Lawrie McMenemy (1971\xe2\x80\x931973, qui aconsegu\xc3\xad l'ascens a tercera el 1972) i Alan Buckley (qui dirig\xc3\xad l'equip en tres ocasions entre 1988 i 2008, assolint tres ascensos).\n_START_SECTION_\nUniforme\n_START_PARAGRAPH_\nEls colors originals eren el blau i el blanc a franges horitzontals, que canviaren a color xocolata i blau quartejats l'any 1884. El 1910 s'adopt\xc3\xa0 el negre i blanc a franges verticals."